钦定古今图书集成/方舆汇编/职方典/第1269卷 > 《巡边游乾明洞序》管稷
## 钦定古今图书集成/方舆汇编/职方典/第1269卷 > 《巡边游乾明洞序》管稷

辰、沅居五溪上游，为黔中要会，惟是名山胜水标为
洞天福地者，自绿萝白马以西，仅一大酉，载在《图经》，
其馀不少概见。予以癸未季夏入楚，既览大酉之胜，
又从旁求，有若朝阳、玉田与大酉鼎峙，诡奇亦略相
当者，何其泯泯也！固知造物之无尽藏，而吾人耳目
有限也。今冬以行边阅历镇筸诸军砦则山逾险阻，
路入杳冥，跋履蛮烟中，渐忘山水癖矣。乃行次洞口
哨得一洞于武场之右，虽喜其坚巧，尚嫌其浅近去
时周百户侍亟称乾州一洞，更饶佳制。余颔之。适还
斾镇，谿日极南至，盖履长之节。而徐守备荆楚人，重
岁时辄就洞治具相迓。予方以师行，羽骑森森，顾洞
门宏敞，车马旌幢皆可平进，犹公署然。予仰观引睇，
则顶上石乳垂结，多作祥云状，而凡寰宇飞潜动植，
靡不肖像焉。即鬼斧削成，亦不若是之幻。而一水经
其间，渟泓倒影，可鉴须眉。询之土著者，谓从来镇谿
流入泸溪，苐去来不见水端亦尝鱼泳满尺，而伏秋
时间现水怪。此或仙灵所栖息，抑亦罔象之幽宫？况
近里再折而北，卷如螺尾，则岩更险、水更驶，而又黝
黑，凛乎其不敢入矣。旁一石，挺立百仞，可坐数十百
人，名为“八仙台。”飞磴隔涧，须凌跨而登。余整冠振衣，
屡迁独坐，丝竹竞响，酒脯错陈，恍然阳春映干羽，而
不知此身在逆旅也。然非二材官指点，则眼前胜景
等闲失之。矧！彼彝方人迹罕到，而百年过客，慷慨重
游，情“随景生。景与节会，赋诗一首，聊记岁月。”洞名夙
称太虚，今按之似无谓。愚见山属乾州，且洞门正与
方位对，兹亭午，辉映昭昭，如就化日，有阳明气象，合
称乾明。仰揆山灵，谅为首肯。后之览者，尚鉴之哉。守
备名应麒，百户名南，颇称好士之客。而以职事相从
者，则沅州卫万户周大谟、千户张儒，试与并题。庶托
名山，永贻不朽。